b'\n_START_ARTICLE_\nBilino Polje\n_START_SECTION_\nHistorie\n_START_PARAGRAPH_\nStadionet stod f\xc3\xa6rdigt ved udgangen af 1972, efter mere end 8 m\xc3\xa5neders arbejde. Mange af fodboldklubbens \xc4\x8celiks supportere hjalp til som frivillig arbejdskraft. NK \xc4\x8celik spillede kort derefter sin f\xc3\xb8rste kamp p\xc3\xa5 stadionet, finalen i Mitropa Cuppen (nuv\xc3\xa6rende Intertoto Cup) hvor de slog italienske Fiorentina og dermed var vindere af turneringen for andet \xc3\xa5r i tr\xc3\xa6k. Fra midten af 1970erne til slutningen af 1980erne blev Bilino Polje regnet for at v\xc3\xa6re det smukkeste stadion i det tidligere Jugoslavien._NEWLINE_Omr\xc3\xa5det hvor Bilino Polje er bygget er af stor historisk v\xc3\xa6rdi. Det var her at den bosniske Ban Kulin d. 29. August 1189 underskrev sit frihedsbrev hvori han garanterer handlende fra Republikken Ragusa alle rettigheder. Brevet er skrevet med det gamle bosniske skrift Bosan\xc4\x8dica og er samtidig det \xc3\xa6ldste kendte dokument hvor Bosnien omtales som en stat. S\xc3\xa5ledes definerer Kulin floderne Drina, Sava og Una til at v\xc3\xa6re Bosniens gr\xc3\xa6nser. Han omtaler ogs\xc3\xa5 Bosnien som havende sit styre, sin monark. Befolkningen bliver refereret til som "bosnianerne"._NEWLINE_Bilino Polje var i April 1996 skuepladsen for Bosnien-Hercegovinas f\xc3\xb8rste hjemmebanekamp. Modstanderen var Albanien og kampen endte 0-0. Der gik hele fire \xc3\xa5r inden holdet igen spillede p\xc3\xa5 stadionet, da man i endnu en venskabskamp slog Makedonien med 1-0. Bosnien-Hercegovina var ubesejrede p\xc3\xa5 Bilino Polje indtil September 2006 hvor man tabte til Ungarn med 1-3.\n_START_SECTION_\nKarakteristika\n_START_PARAGRAPH_\nBilino Polje har engelske stadions som forbillede: det er firkantet og uden l\xc3\xb8bebane. De n\xc3\xa6rmeste tilskuerpladser er under 2 meter fra banen, hvilket giver en helt anden atmosf\xc3\xa6re end f.eks. p\xc3\xa5 Sarajevos Ko\xc5\xa1evo stadion, det st\xc3\xb8rste fodboldstadion i Bosnien-Hercegovina. Oprindelig kunne stadionet modtage 30.000 tilskuere, men dette blev s\xc3\xa6nket til 25.000 da der nogle \xc3\xa5r efter \xc3\xa5bningen kom s\xc3\xa6der p\xc3\xa5 den vestlige tribune. Dette er ogs\xc3\xa5 den st\xc3\xb8rste tribune, med en kapacitet p\xc3\xa5 12.000, og den eneste, der er helt overd\xc3\xa6kket. Den sydlige tribune er under ligakampene reserveret til de mest loyale fans af NK \xc4\x8celik. Den nordlige tribune optages hovedsageligt af pensionister og \xc3\xa6ldre fans, og det er ogs\xc3\xa5 her de bes\xc3\xb8gende fans befinder sig til kampene. Imellem den nordlige og den \xc3\xb8stlige tribune er der placeret en stor kopi af den pokal som klubben \xc4\x8celik fik i forbindelse med succeserne i Mitropa Cuppen. Samme sted findes et mindesm\xc3\xa6rke for de af klubbens fans og spillere der d\xc3\xb8de under Krigen i Bosnien-Hercegovina. Bilino Polje har i alt 15.292 siddepladser._NEWLINE_Stadionet er beliggende i centrum af byen Zenica, lige ved floden Bosnas venstre bred. I n\xc3\xa6rheden ligger bydelen "Kamberovi\xc4\x87 polje" hvor et stort gr\xc3\xb8nt omr\xc3\xa5de danner rammen om talrige sportsfaciliteter, en stor parkeringsplads, samt hotellerne "Internacional" og "Metalurg". Busterminalen og baneg\xc3\xa5rden ligger ligeledes t\xc3\xa6t p\xc3\xa5 stadionet.'